ส่วนที่ 1
การประกอบธุรกิจ

1. นโยบายและภาพรวมการประกอบธุรกิจ

1.1 วิสัยทัศน์ วัตถุประสงค์ เป้าหมาย

บริษัทและกลุ่มบริษัทมุ่งมั่นที่จะเป็นผู้นำในการผลิตสินค้าบรรจุภัณฑ์ประเภทถังโลหะขนาดบรรจุ 200
ลิตร และขวดพลาสติกพีอีทีที่มีคุณภาพ เพื่อตอบสนองต่อความต้องการของลูกค้าทุกระดับ
สร้างความเชื่อมั่นและความพึงพอใจสูงสุดในสินค้าของบริษัท
อีกทั้งบริษัทไม่หยุดพัฒนากระบวนการการผลิต เพื่อเพิ่มประสิทธิภาพในการผลิต
ลดอัตราการสูญเสียระหว่างผลิต ซึ่งส่งผลให้สามารถลดต้นทุนการผลิต
รวมทั้งให้ได้สินค้าที่มีคุณภาพสูงขึ้นยิ่งไป บริษัทยังให้ความสำคัญกับการบริการหลังการขาย
โดยมีการติดตามผลอย่างสม่ำเสมอเพื่อรับทราบถึงปัญหาของสินค้าภายหลังการส่งมอบ
เพื่อนำมาปรับปรุงพัฒนาให้สินค้ามีคุณภาพที่ดียิ่งขึ้น เพื่อให้ธุรกิจมีการเติบโตอย่างยั่งยืน
และสูงกว่าค่าเฉลี่ยของอุตสาหกรรม เป็นที่ยอมรับของผู้ที่เกี่ยวข้อง ทางด้านบุคลากร
บริษัทและกลุ่มบริษัทยังมุ่งเน้นเรื่องการพัฒนาบุคลากรให้มีศักยภาพ
ให้ผลตอบแทนและสวัสดิการที่ดีกับพนักงานทุกระดับ นอกเหนือไปจากนี้
บริษัทมีนโยบายการจ่ายเงินปันผลให้แก่ผู้ถือหุ้นไม่น้อยกว่าร้อยละ 40
ของกำไรสุทธิตามงบการเงินเฉพาะบริษัท

1.2 การเปลี่ยนแปลงและพัฒนาการที่สำคัญ

บริษัท อุตสาหกรรมถังโลหะไทย จำกัด ได้จดทะเบียนก่อตั้งขึ้นเมื่อปี 2501 ด้วยทุนจดทะเบียน 5
ล้านบาท โดยมีวัตถุประสงค์เพื่อดำเนินธุรกิจผลิตและจำหน่ายถังโลหะขนาด 200 ลิตร
สำหรับบรรจุน้ำมันหล่อลื่น เคมีภัณฑ์ และสินค้าเกษตร
การเปลี่ยนแปลงและพัฒนาที่สำคัญในส่วนที่เกี่ยวกับการประกอบธุรกิจและการบริหารงานของบริษัทมีดังต่อไปนี้

ปี 2530 จัดตั้งบริษัท ถังโลหะสงขลา จำกัด เพื่อผลิตและจำหน่ายถังโลหะขนาด 200 ลิตร
สำหรับบรรจุน้ำยางข้น โดยตั้งโรงงานผลิตที่อำเภอหาดใหญ่ จังหวัดสงขลา
บริษัทมีสัดส่วนการถือหุ้นในบริษัท ถังโลหะสงขลา จำกัด คิดเป็นร้อยละ 80 ของทุนจดทะเบียน

ปี 2532 บริษัทเพิ่มทุนจดทะเบียนเป็น 50 ล้านบาท
และเข้าเป็นบริษัทจดทะเบียนในตลาดหลักทรัพย์แห่งประเทศไทย

ปี 2535 บริษัทเพิ่มทุนจดทะเบียนเป็น 150 ล้านบาท เพื่อขยายการลงทุนไปยังธุรกิจอสังหาริมทรัพย์
โดยซื้อพื้นที่สำนักงานในอาคารเลครัชดา ออฟฟิศ คอมเพล็กซ์ เพื่อขายและให้เช่า
พร้อมกับเข้าถือหุ้นในบริษัท เลครัชดา จำกัด

ปี 2537 บริษัทจดทะเบียนแปรสภาพเป็น บริษัทมหาชนจำกัด และได้จัดตั้งบริษัท เดอะเพ็ท จำกัด
เพื่อดำเนินธุรกิจผลิตและจำหน่ายบรรจุภัณฑ์พลาสติก ได้แก่หลอดพรีฟอร์ม และขวดพลาสติกพีอีที
โดยตั้งโรงงานผลิตที่อำเภอลาดหลุมแก้ว จังหวัดปทุมธานี บริษัทมีสัดส่วนการถือหุ้นในบริษัท
เดอะเพ็ท จำกัด คิดเป็นร้อยละ 65 ของทุนจดทะเบียน

ปี 2540 บริษัท เดอะเพ็ท จำกัด
ได้ขยายธุรกิจด้านผลิตภัณฑ์พลาสติกโดยเพิ่มสายการผลิตและจำหน่ายผลิตภัณฑ์แผ่นพลาสติกลูกฟูก
(POLYBOARD) เพื่อใช้ทำบรรจุภัณฑ์สำหรับใช้ในงานอุตสาหกรรม ตลอดจนการผลิต แผ่นป้าย
หรือแท่นโชว์ สินค้าในธุรกิจโฆษณา เป็นต้น

ปี 2543 บริษัทได้เพิ่มสัดส่วนการลงทุนในบริษัท เดอะเพ็ท จำกัด จากเดิมร้อยละ 65 เป็นร้อยละ
75 ของทุนจดทะเบียน โดยซื้อหุ้นสามัญจากผู้ถือหุ้นเดิม ในส่วนธุรกิจอสังหาริมทรัพย์
บริษัทได้ซื้อพื้นที่ในอาคารเลครัชดา ออฟฟิศ คอมเพล็กซ์ เพื่อให้เช่า เพิ่มขึ้นอีก 2,208
ตารางเมตร

ปี 2544 บริษัทได้รับใบรับรองมาตรฐานอุตสาหกรรม ISO 9001 ฉบับปี 2000 จาก BUREAU
VERITAS QUALITY INTERNATIONAL (BVQI)

ปี 2545 บริษัท ถังโลหะสงขลา จำกัด ได้รับใบรับรองมาตรฐานอุตสาหกรรม ISO 9001 ฉบับปี
2000 จาก SGS YARSLEY INTERNATIONAL CERTIFICATION SERVICES (SGS)

ปี 2546 บริษัท เดอะเพ็ท จำกัด ได้รับใบรับรองมาตรฐานอุตสาหกรรม ISO 9001 ฉบับปี 2000
จาก BUREAU VERITAS QUALITY INTERNATIONAL (BVQI)

บริษัท เดอะเพ็ท จำกัด ได้จัดตั้งบริษัท อีสท์พลาส จำกัด
เพื่อดำเนินธุรกิจผลิตและจำหน่ายขวดพลาสติกพีอีที
และฝาจุกพลาสติกโดยตั้งโรงงานผลิตที่อำเภอนิคมพัฒนา จังหวัดระยอง บริษัท เดอะเพ็ท จำกัด
มีสัดส่วนการถือหุ้นในบริษัท อีสท์พลาส จำกัด ร้อยละ 100 ของทุนจดทะเบียน ในปีเดียวกัน
บริษัทยังได้เพิ่มสัดส่วนการลงทุนในบริษัท เดอะเพ็ท จำกัด จากเดิมร้อยละ 75 เป็น ร้อยละ 80
โดยซื้อหุ้นสามัญจากผู้ถือหุ้นเดิม

ปี 2549 บริษัทได้ซื้อเครื่องจักรผลิตถังโลหะขนาด 200 ลิตรใหม่ทั้งหมด
โดยได้รับการส่งเสริมการลงทุนจากคณะกรรมการส่งเสริมการลงทุน
และได้ย้ายโรงงานไปอยู่ในนิคมอุตสาหกรรมเวลโกรว์
จังหวัดฉะเชิงเทราและหยุดการผลิตที่โรงงานช่องนนทรี

ปี 2551 บริษัทได้รับใบรับรองมาตรฐานระบบการจัดการสิ่งแวดล้อม ISO 14001 ฉบับปี 2004
จาก UNITED REGISTRAR OF SYSTEMS (THAILAND) LTD. (URS)

ปี 2552 บริษัท เดอะเพ็ท จำกัด ได้รับใบรับรองมาตรฐาน GMP จาก BUREAU VERITAS
QUALITY INTERNATIONAL (BVQI)

ปี 2554 บริษัท เดอะเพ็ท จำกัด ได้ขยายสาขาโรงงานผลิตและจำหน่ายขวดพลาสติก พีอีที
ไปที่อำเภอเมือง จังหวัดสุราษฎร์ธานี

ปี 2556 บริษัทได้ขยายกำลังการผลิตถังโลหะขนาด 200 ลิตร
โดยได้ซื้อเครื่องจักรผลิตถังโลหะสำหรับสายการผลิตที่ 2
และได้รับการส่งเสริมการลงทุนจากคณะกรรมการส่งเสริมการลงทุน

บริษัทได้เปลี่ยนแปลงมูลค่าหุ้นที่ตราไว้ของหุ้นสามัญจากเดิมหุ้นละ 10 บาท เป็นมูลค่าหุ้นละ 1 บาท
ทำให้ทุนจดทะเบียนและเรียกชำระแล้วของบริษัทจำนวน 150 ล้านบาท แบ่งออกเป็นหุ้นสามัญจำนวน
150 ล้านหุ้น มูลค่าหุ้นละ 1 บาท ซึ่งบริษัทได้จดทะเบียนเปลี่ยนแปลงกับกระทรวงพาณิชย์แล้ว

ปี 2557 บริษัท อีสท์พลาส จำกัด ซึ่งบริษัท เดอะเพ็ท จำกัด ถือหุ้นร้อยละ 99.99
เพิ่มทุนจดทะเบียนเป็น 12 ล้านบาท รองรับแผนการลงทุนในเครื่องจักรใหม่
โดยเปิดสาขาใหม่ที่จังหวัดสุราษฎร์ธานี
และได้รับการส่งเสริมการลงทุนจากคณะกรรมการส่งเสริมการลงทุน

ปี 2558 บริษัท อีสท์พลาส จำกัด เพิ่มทุนจดทะเบียนเป็น 20 ล้านบาท

  ภาพรวมการประกอบธุรกิจของกลุ่มบริษัท

ธุรกิจของบริษัทและบริษัทย่อยสามารถแบ่งกลุ่มตามลักษณะของผลิตภัณฑ์ได้ดังนี้

(1) อุตสาหกรรมการผลิตบรรจุภัณฑ์

ก. ผลิตภัณฑ์ถังโลหะ

ข. ผลิตภัณฑ์พลาสติก แบ่งย่อยได้อีกเป็น 4 ประเภท คือ

  1) ผลิตภัณฑ์ที่ทำจากวัตถุดิบ PET เช่น ขวด PET

2)  ผลิตภัณฑ์ที่ทำจากวัตถุดิบ PP เช่น แผ่นพลาสติกลูกฟูก

3)  ผลิตภัณฑ์ที่ทำจากพลาสติก เช่น ฝาจุกพลาสติก

4)  ผลิตภัณฑ์ที่ทำจากวัตถุดิบ HMW HDPE (High Molecular Weight High Density
    Polyethylene) เช่น ถังพลาสติก ขนาดบรรจุ 200 ลิตร

  (2) อาคารสำนักงานให้เช่า ได้แก่ อาคารเลครัชดา ออฟฟิศ คอมเพล็กซ์

1.3 โครงสร้างการถือหุ้นของกลุ่มบริษัท

มีรายละเอียดดังนี้

  --------------------- ------------------------ ------------ ------------
  ชื่อบริษัทย่อย             ประเภทและ                ทุนจดทะเบียน   การถือหุ้น
                        ลักษณะธุรกิจ                (ล้านบาท)     (%)

  บ. ถังโลหะสงขลา จก     ผลิตและจำหน่ายถังโลหะ       20           80

  บ. เดอะเพ็ท จก.        ผลิตภัณฑ์พลาสติก             70           79.99

  บ. ถังโลหะสุราษฎร์ จก.   ซื้อมาขายไป                20           99.99

  บ. เลครัชดา จก.        ซื้อมาขายไป                40           99.99

  บ. อีสท์พลาส จก.        ผลิตภัณฑ์พลาสติก             20           79.99
  --------------------- ------------------------ ------------ ------------

1.4 ความสัมพันธ์กับกลุ่มธุรกิจของผู้ถือหุ้นใหญ่

ไม่มี

2. ลักษณะประกอบธุรกิจ

โครงสร้างรายได้รวม

บริษัทและบริษัทย่อยมีรายละเอียดโครงสร้างของรายได้รวม ดังนี้

หน่วย : ล้านบาท

  ------------------------ ---------- -------- ---------- -------- ---------- --------
  กลุ่มผลิตภัณฑ์                ปี 2558              ปี 2557              ปี 2556     

                           รายได้      %        รายได้      %        รายได้      %

  การจำหน่ายถังโลหะ          1,051.44   53.28    1,210.27   61.76    1,137.32   60.08

  การจำหน่ายผลิตภัณฑ์พลาสติก    866.37     43.90    693.85     35.40    703.66     37.17

  ค่าเช่าและค่าบริการ          55.61      2.82     55.69      2.84     52.11      2.75

  รวม                      1,973.42   100.00   1,959.81   100.00   1,893.09   100.00

  หัก รายการระหว่างกัน        73.41      -        37.65      -        30.09      -

  มูลค่ารวม                  1,900.01   -        1,922.16   -        1,863.00   -
  ------------------------ ---------- -------- ---------- -------- ---------- --------

2.1 ลักษณะของผลิตภัณฑ์หรือบริการ

(1) อุตสาหกรรมการผลิตบรรจุภัณฑ์

ผลิตภัณฑ์ถังโลหะ

ธุรกิจหลักของบริษัทได้แก่ การผลิตและจำหน่ายถังโลหะขนาดบรรจุ 200 ลิตร สำหรับบรรจุ
น้ำมันหล่อลื่น เคมีภัณฑ์ น้ำผลไม้ และน้ำยางข้น โดยมีกลุ่มลูกค้าส่วนใหญ่อยู่ในเขตกรุงเทพฯ
ปริมณฑล และในเขตนิคมอุตสาหกรรมทางภาคตะวันออก ผลประกอบการในธุรกิจนี้ในเขตกรุงเทพฯ
และในนิคมอุตสาหกรรม ไม่มีความผันแปรตามฤดูกาลเนื่องจากบริษัทมีกลุ่มลูกค้าที่หลากหลาย
ทำให้ยอดขายเฉลี่ยในแต่ละเดือนค่อนข้างคงที่ แต่บริษัทย่อยคือบริษัทถังโลหะสงขลา
ที่มีกลุ่มลูกค้าผลิตน้ำยางข้นเป็นหลัก
จะมียอดขายผันแปรไปตามฤดูกาลขึ้นอยู่กับความต้องการน้ำยางข้นจากประเทศจีนซึ่งเป็นประเทศที่ต้องการสินค้าประเภทนี้เป็นจำนวนมาก

ผลิตภัณฑ์พลาสติก แบ่งย่อยได้เป็น 4 ประเภท คือ

1) ผลิตภัณฑ์ที่ทำจากวัตถุดิบ PET

บริษัทในเครือเป็นผู้ผลิตขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช
โดยได้ร่วมลงทุนกับผู้ใช้ขวดพลาสติกรายใหญ่ คือ บริษัท เสริมสุข จำกัด (มหาชน)
ผลิตภัณฑ์ที่ผลิตออกจำหน่าย ได้แก่ หลอด PREFORM สำหรับใช้ในการ เป่าขวด
และขวดพลาสติกพีอีทีขนาดบรรจุ 0.25 - 2 ลิตร

2) ผลิตภัณฑ์ที่ทำจากวัตถุดิบ PP

บริษัทในเครือเป็นผู้ผลิตแผ่นพลาสติกลูกฟูก (POLY BOARD)
สำหรับใช้เป็นวัตถุดิบในการผลิตสินค้ารูปแบบต่างๆ เช่น บรรจุภัณฑ์สำหรับใช้ในงานอุตสาหกรรม
ใช้เป็นสื่อวัสดุในการผลิตแผ่นป้ายโฆษณา แท่นโชว์สินค้า ตลอดจนธุรกิจเครื่องเขียน และอื่นๆ

3) ผลิตภัณฑ์ที่ทำจากพลาสติก

บริษัทในเครือเป็นผู้ผลิตฝาพลาสติกที่ใช้ในการปิดขวด PET ฝาจุกถัง และผลิตภัณฑ์พลาสติกอื่น ๆ
หลายประเภท

4) ผลิตภัณฑ์ที่ทำจากวัตถุดิบ HMW HDPE (High Molecular Weight High Density
Polyethylene)

บริษัทในเครือเป็นผู้ผลิตถังพลาสติกขนาด 200 ลิตร เพื่อบรรจุเคมีภัณฑ์ และอื่น ๆ

(2) พื้นที่สำนักงานให้เช่า

บริษัทและบริษัทย่อยได้ซื้อพื้นที่ในอาคารเลครัชดา ออฟฟิศ คอมเพล็กซ์ ตั้งอยู่ถนนรัชดาภิเษก
(สุขุมวิท-พระราม4) มีเนื้อที่ 9,103 ตารางเมตร ซึ่งเป็นอาคารสำนักงานเกรดเอในย่านธุรกิจ
ความสูง 38 ชั้น มีพื้นที่ใช้สอยรวมทั้งสิ้น 51,730 ตารางเมตร
เพื่อให้บริการพื้นที่ให้เช่าแก่ลูกค้าสำนักงานและร้านค้า บริษัทและบริษัทย่อยมีพื้นที่ให้เช่ารวมทั้งสิ้น
8,786 ตารางเมตร มีขนาดตั้งแต่ 12 ตารางเมตร ถึง 1,400 ตารางเมตร ส่วนพื้นที่ที่เหลือ
บริษัทใช้เป็นที่ตั้งสำนักงานของบริษัท

2.2 การตลาดและการแข่งขัน

(1) กลยุทธ์ทางการตลาด

ผลิตภัณฑ์ถังโลหะ

กลยุทธ์การแข่งขันที่สำคัญของบริษัทคือ
การสร้างความเชื่อมั่นและพึงพอใจสูงสุดในสินค้าของบริษัทโดยมุ่งเน้นรักษาคุณภาพสินค้าให้ได้มาตรฐานตรงตามความต้องการของลูกค้าแต่ละราย
เนื่องจากสินค้าส่วนใหญ่จะผลิตขึ้นตามการสั่งซื้อของลูกค้าซึ่งมีลักษณะเฉพาะแตกต่างไปในลูกค้าแต่ละราย
ดังนั้นจำเป็นต้องมีการวางแผนการผลิตและระบบการจัดส่งที่ดีเพื่อให้สามารถจัดส่งสินค้าได้ครบถ้วนและได้คุณภาพตามที่ลูกค้าต้องการทันเวลานัดหมาย
อีกทั้งบริษัทยังให้ความสำคัญและควบคุมขั้นตอนการผลิตทุกขั้นตอนอย่างใกล้ชิดและยังมุ่งเน้นการพัฒนาบุคลากรให้มีศักยภาพ
เพื่อเพิ่มประสิทธิภาพในการผลิตลดอัตราการสูญเสียระหว่างผลิต
ซึ่งส่งผลให้สามารถลดต้นทุนการผลิต รวมทั้งได้สินค้าที่มีคุณภาพสูงขึ้นยิ่งไปกว่านั้น
บริษัทยังให้ความสำคัญกับการบริการหลังการขาย
โดยมีการติดตามผลอย่างสม่ำเสมอเพื่อรับทราบถึงปัญหาของสินค้าภายหลังการส่งมอบ
เพื่อนำมาปรับปรุงพัฒนาให้สินค้ามีคุณภาพที่ดียิ่งขึ้น

ผลิตภัณฑ์พลาสติก

กลยุทธ์ของบริษัทสำหรับผลิตภัณฑ์กลุ่มนี้ คือ เน้นการขายให้แก่ลูกค้าผู้ใช้โดยตรง
และเป็นผลิตภัณฑ์เฉพาะสำหรับลูกค้าแต่ละราย
พร้อมทั้งเน้นการส่งออกไปยังประเทศในภูมิภาคเอเชีย
โดยสร้างแรงจูงใจด้วยการกำหนดส่วนลดตามปริมาณการสั่งซื้อส่วนกลยุทธ์การรักษาและขยายตลาดโดยผลิตสินค้าบรรจุภัณฑ์ประเภทขวด
PET ณ โรงงานของลูกค้า เพื่อลดต้นทุนการบรรจุและขนส่ง
และมีการเพิ่มผลิตภัณฑ์พลาสติกประเภทอื่น ๆ ที่มีความเกี่ยวเนื่องกับผลิตภัณฑ์หลัก เช่น
การทำชิ้นส่วนประกอบลังพลาสติก และการขยายกำลังการผลิต
และมีนโยบายราคาและบริการที่สามารถแข่งขันได้เป็นหลัก

จุดเด่น: บริษัทมีความชำนาญในการผลิตสินค้า ประกอบกับบริษัทเลือกใช้เครื่องจักรที่มีคุณภาพสูง
สามารถผลิตสินค้าที่ได้มาตรฐาน จึงได้รับความไว้วางใจจากลูกค้าตลอดมา

จุดด้อย: ลูกค้าส่วนใหญ่มีการกำหนดรายละเอียดของผลิตภัณฑ์ เช่น รูปทรงขวด
แตกต่างกันไปในแต่ละราย ทำให้ต้องมีการลงทุนสูงในส่วนของแม่พิมพ์

อาคารเลครัชดา ออฟฟิศ คอมเพล็กซ์

จุดเด่นของอาคารเลครัชดา ออฟฟิศ คอมเพล็กซ์ คือตั้งอยู่ย่านธุรกิจใจกลางเมือง ถนนรัชดาภิเษก
(สุขุมวิท-พระราม 4) การคมนาคมสะดวกโดยมีระบบขนส่งมวลชนในบริเวณใกล้เคียงทั้งรถไฟฟ้า
BTS และรถไฟฟ้าใต้ดินรายล้อมด้วยสถานที่สำคัญ เช่น ศูนย์ประชุมแห่งชาติสิริกิติ์
ตลาดหลักทรัพย์แห่งประเทศไทย และมีสวนเบญจกิตติเป็นทัศนียภาพด้านหน้าอาคาร

นโยบายการจัดการบริหารอาคาร มุ่งเน้นการดำรงสภาพอาคารสำนักงานเกรดเอ
สำหรับธุรกิจของบริษัททั้งในประเทศและต่างประเทศ มีสิ่งอำนวยความสะดวก
ตลอดจนมีระบบรักษาความปลอดภัยอย่างเข้มงวดให้กับลูกค้าที่เช่าพื้นที่ภายในอาคาร
โดยมีการทำสัญญาว่าจ้างบริษัทผู้เชี่ยวชาญการบริหารอาคารมาเป็นผู้บริหารอาคาร

(2) การจำหน่ายและช่องทางการจำหน่าย

ผลิตภัณฑ์ถังโลหะ

ผลิตภัณฑ์ของบริษัทมีการจำหน่ายในประเทศทั้งหมด เนื่องจากเป็นผลิตภัณฑ์ขนาดใหญ่
ทำให้มีค่าจัดส่งสูง ไม่สามารถแข่งขันกับต่างประเทศได้ การจำหน่ายในประเทศนั้น
บริษัทจะจำหน่ายโดยตรงให้กับลูกค้า ซึ่งเป็นผู้ผลิตสินค้าชนิดต่าง ๆ
ที่ต้องการบรรจุภัณฑ์ถังโลหะเพื่อใช้ในการบรรจุสินค้าของตน
โดยมีทีมงานการตลาดและการขายที่ผ่านการฝึกอบรมเพื่อให้เกิดความชำนาญพิเศษ
และการตอบสนองต่อความต้องการแก่ลูกค้าทั้งในปัจจุบันและอนาคต

ผลิตภัณฑ์พลาสติก

สำหรับสินค้าประเภทขวดพีอีที และถังพลาสติกขนาด 200 ลิตร
บริษัทเป็นผู้จัดจำหน่ายให้แก่ลูกค้าผู้ใช้โดยตรงทั้งหมด ส่วนสินค้าประเภทแผ่นพลาสติกลูกฟูก
และพลาสติกประเภทฝา บริษัทมีบางส่วนที่มีการจำหน่ายผ่านลูกค้าขายส่งในราคาถูก
โดยมุ่งเน้นการขายในปริมาณมาก
และใช้นโยบายด้านราคาและบริการเป็นตัวนำในการรักษาและขยายตลาดให้กว้างขึ้น

อาคารเลครัชดา ออฟฟิศคอมเพล็กซ์

การจัดหาผู้เช่าสำหรับพื้นที่สำนักงานของบริษัทภายในอาคารเลครัชดา ออฟฟิศ คอมเพล็กซ์
ดำเนินการโดยบริษัทนายหน้า ซึ่งจะได้รับค่านายหน้าตอบแทนในอัตรา 1
เดือนของรายได้จากการเช่า

(3) ลักษณะลูกค้า

ผลิตภัณฑ์ถังโลหะ

ลูกค้าส่วนใหญ่ของบริษัทเป็นลูกค้าประจำ ปริมาณการสั่งซื้อผลิตภัณฑ์ค่อนข้างแน่นอนในแต่ละเดือน
ลูกค้ารายใหญ่ 12 อันดับแรกมียอดการสั่งซื้อผลิตภัณฑ์รวมกันประมาณ ร้อยละ 60
ของยอดขายทั้งหมดและไม่มีลูกค้ารายใดสั่งซื้อผลิตภัณฑ์สูงกว่าร้อยละ 30 ในแต่ละปี
ลูกค้าของบริษัทสามารถแบ่งได้เป็น 3 กลุ่มคือ กลุ่มผลิตภัณฑ์น้ำมัน, กลุ่มผลิตภัณฑ์เคมีภัณฑ์
และกลุ่มการเกษตร มีปริมาณการสั่งซื้อประมาณร้อยละ 19, 54 และ 27
ของยอดขายรวมตามลำดับ สำหรับปริมาณการขายที่ได้รับผลกระทบจากฤดูกาลนั้น
มีเพียงลูกค้าในกลุ่มการเกษตรเท่านั้นในระหว่างเดือนมีนาคม-พฤษภาคม
ลูกค้าผู้ผลิตน้ำยางข้นจะมีปริมาณการสั่งซื้อต่ำกว่าช่วงอื่นๆ และในระหว่างเดือนกรกฎาคม-กันยายน
ลูกค้าผู้ผลิตน้ำสับปะรดเข้มข้นจะมีปริมาณการสั่งซื้อลดลง
ส่วนลูกค้ากลุ่มผลิตภัณฑ์น้ำมันและกลุ่มผลิตภัณฑ์เคมีภัณฑ์ มีการสั่งซื้อค่อนข้างสม่ำเสมอตลอดทั้งปี

ผลิตภัณฑ์พลาสติก

ลูกค้ารายสำคัญของขวดพลาสติกพีอีที ได้แก่ ผู้ผลิตและบรรจุน้ำอัดลม น้ำดื่ม และน้ำมันพืช
ปริมาณการซื้อขายกับลูกค้ารายใหญ่ 10 รายแรกในรอบ 3 ปีที่ผ่านมา มีสัดส่วนประมาณร้อยละ 75
ถึงร้อยละ 85

ส่วนลูกค้าของแผ่นพลาสติกลูกฟูก ประกอบด้วย ผู้ใช้โดยตรง ทั้งในประเทศและต่างประเทศ เช่น
ผู้ที่อยู่ในธุรกิจ ผลิตป้ายโฆษณาสินค้า ป้ายโฆษณาหาเสียงเลือกตั้ง
หรือผู้ใช้ที่นำไปแปรรูปเป็นผลิตภัณฑ์อื่น เป็นต้น และผู้จัดจำหน่ายในธุรกิจขายส่งเครื่องเขียน
เครื่องใช้สำนักงาน และร้านค้าซื้อมา-ขายไป

ส่วนลูกค้าของถังพลาสติก HMWHDPE ขนาด 200 ลิตร ประกอบด้วยผู้ใช้โดยตรงในประเทศ
เพื่อบรรจุเคมีภัณฑ์และอื่น ๆ

อาคารเลครัชดา ออฟฟิศคอมเพล็กซ์

ลูกค้าที่เช่าพื้นที่ส่วนใหญ่เป็นลูกค้าชาวต่างชาติที่ต้องการสร้างภาพลักษณ์ที่ดีและความน่าเชื่อถือให้กับบริษัท
โดยการเลือกสถานที่ตั้งสำนักงานจะคำนึงถึงภาพลักษณ์ของอาคารที่จะเช่าโดยจะเช่าอยู่ในอาคารสำนักงานเกรด
เอ ทำเลที่ตั้งอยู่ในย่านธุรกิจที่มีการคมนาคมสะดวกในการติดต่อ
และเป็นอาคารสำนักงานที่มีการบริหารจัดการอาคารที่ดีโดยคำนึงถึงความปลอดภัยของผู้เช่าและผู้ที่มาติดต่อเป็นสำคัญ
อีกทั้งพรั่งพร้อมด้วยสิ่งอำนวยความสะดวกสบายครบครันภายในอาคาร

(4) ภาวะอุตสาหกรรม การแข่งขัน และการเปลี่ยนแปลงในปีที่ผ่านมา

ผลิตภัณฑ์ถังโลหะ

เหล็กรีดเย็นในปี 2558 ปรับราคาลดลงอย่างต่อเนื่องทั้งภายในประเทศและตลาดโลกตั้งแต่ไตรมาส
1 จนถึงไตรมาสสุดท้ายของปี เนื่องจากราคาน้ำมันในตลาดโลกปรับลดลง
ประกอบกับความต้องการใช้เหล็กในประเทศต่างๆ ลดลงมากจากภาวะเศรษฐกิจชะลอตัว
ผู้ผลิตถังโลหะแต่ละรายได้ปรับลดราคาขายลงตามราคาวัตถุดิบที่ลดลง

ด้านความต้องการใช้ถังโลหะของลูกค้าของบริษัทในปี 2558
กลุ่มเคมีภัณฑ์ยังคงเป็นกลุ่มที่มีความต้องการใช้ถังเพิ่มขึ้นเนื่องจากลูกค้าในกลุ่มนี้มีการขยายการลงทุนและบางรายได้ย้ายฐานการผลิตจากต่างประเทศมาที่ประเทศไทยทำให้ลูกค้ากลุ่มนี้มีความต้องการใช้ถังเพิ่มขึ้น
ส่วนกลุ่มน้ำมันยังคงมีความต้องการใช้ถังโลหะใกล้เคียงกับปีที่ผ่านมา
สำหรับกลุ่มเกษตรกรรมมีความต้องการใช้ถังโลหะลดลงอย่างมีนัยสำคัญเนื่องจากราคาสินค้าเกษตรที่ตกต่ำและมีการเปลี่ยนแปลงการใช้ผลิตภัณฑ์ในการบรรจุสินค้าจากถังโลหะเป็นบรรจุภัณฑ์ชนิดที่ใหญ่กว่าแทนเพื่อลดต้นทุนบรรจุภัณฑ์
ทำให้ในปี 2558
ยอดจำหน่ายถังโลหะโดยรวมและรายได้จากการขายถังโลหะของบริษัทและบริษัทย่อยลดลงเมื่อเทียบกับปีที่ผ่านมา

บริษัทและบริษัทย่อยให้ความสำคัญในการติดตามราคาเหล็กอย่างใกล้ชิดรวมถึงเก็บสต๊อกวัตถุดิบอย่างเหมาะสม
อีกทั้งให้ความสำคัญในการพัฒนาและปรับปรุงกระบวนการผลิตทุกขั้นตอน
ลดส่วนสูญเสียในการผลิตเพื่อลดต้นทุนการผลิต มุ่งมั่นผลิตสินค้าให้ได้มาตรฐานตามที่ลูกค้าต้องการ
ทั้งในด้านคุณภาพ ราคา และการบริการก่อนและหลังการขาย

ผลิตภัณฑ์พลาสติก

ความต้องการผลิตภัณฑ์ขวด PET
ของลูกค้ารายใหญ่เพื่อใช้ในการบรรจุน้ำดื่มได้มีการเปลี่ยนแปลงจากการซื้อภายนอก
เป็นการให้โอกาสผู้ผลิตติดตั้งเครื่องจักรผลิตขวด PET ณ โรงงานของผู้ซื้อ
เพื่อเป็นการประหยัดต้นทุนค่าขนส่งและวัสดุบรรจุภัณฑ์
ทำให้บริษัทสามารถขายสินค้าเพิ่มขึ้นได้อย่างต่อเนื่องตั้งแต่ปี 2557
โดยเฉพาะที่โรงงานในจังหวัดสุราษฎร์ธานี และโรงงานของลูกค้า
ซึ่งบริษัทได้ขยายการติดตั้งเครื่องจักรผลิตตั้งแต่ปลายปี 2557 ต่อเนื่องปี 2558
เพื่อรองรับความต้องการใช้ขวด PET ในเขตพื้นที่ภาคใต้ สำหรับขวด PET
เพื่อใช้ในการบรรจุน้ำอัดลม ยอดจำหน่ายทั้งปี 2558 เพิ่มขึ้น เมื่อเปรียบเทียบกับปี 2557
เนื่องจากลูกค้ามีการขายขวด PET ขนาดต่าง ๆ มากขึ้น

การแข่งขันด้านราคาในกลุ่มผลิตภัณฑ์แผ่นพลาสติกลูกฟูก (poly board)
ยังคงมีอยู่อย่างต่อเนื่องโดยเฉพาะกับผู้ซื้อรายใหญ่เนื่องจากสินค้าในกลุ่มนี้มิได้มีความแตกต่างด้านคุณภาพมากนัก
ประกอบกับราคาวัตถุดิบของกลุ่มผลิตภัณฑ์นี้มีความผันผวนอย่างมาก
ทำให้การกำหนดราคาขายเป็นไปด้วยความเสี่ยง
ดังนั้นผู้ผลิตและผู้ขายจำเป็นต้องรักษาฐานลูกค้าของตนเองไว้ให้ได้มากที่สุด
ซึ่งบริษัทให้ความสำคัญด้านคุณภาพและการให้บริการที่ได้มาตรฐานสูงสุด
โดยมีการปรับปรุงกระบวนการผลิตและปรับปรุงเครื่องจักรอย่างสม่ำเสมอเพื่อพัฒนาการผลิตอย่างต่อเนื่อง
รวมทั้งให้ความสำคัญในการลดต้นทุนการผลิต
สำหรับแนวโน้มของตลาดในอนาคตของกลุ่มพลาสติกลูกฟูกคาดว่าจะลดลง

อาคารเลครัชดา ออฟฟิศ คอมเพล็กซ์

ในปี 2558 ถึงแม้ว่าเศรษฐกิจไทยยังคงจะชะลอตัวต่อเนื่องจากปีก่อนจากปัจจัยลบต่างๆ
ทั้งภายในและภายนอกประเทศ
อย่างไรก็ตามตลาดอาคารสำนักงานให้เช่ายังคงเป็นตลาดที่มีผลประกอบการที่ดี
บริษัทในภาคธุรกิจต่างๆ ยังคงขยายพื้นที่สำนักงาน
ในขณะที่อาคารสำนักงานสร้างเสร็จใหม่มีไม่มากนักส่งผลให้อัตราพื้นที่ว่างลดลง
และค่าเช่าปรับตัวสูงขึ้นอย่างต่อเนื่อง

ในช่วงปี2558 ลูกค้าหลายรายของบริษัทฯ
ครบกำหนดสัญญาเช่าและยังคงต่อสัญญาเช่าในอัตราค่าเช่าที่ปรับสูงขึ้น
เนื่องจากอาคารเลครัชดาตั้งอยู่ในย่านธุรกิจและอยู่ใกล้รถไฟฟ้า BTS และรถไฟฟ้า MRT
ประกอบกับมีการบริหารจัดการภายในอาคารที่ดี
ทำให้อาคารเลครัชดาเป็นที่ต้องการของลูกค้าในการเช่าพื้นที่เพื่อใช้เป็นสำนักงาน ในระหว่างปี
2558 บริษัทปิดปรับปรุงพื้นที่ 2 ห้องชุดทำให้ไม่ได้รับค่าเช่าในช่วงดังกล่าว ในเดือนธันวาคม
บริษัทสามารถหาผู้เช่ารายใหม่เช่าพื้นที่ที่มีการปรับปรุงใหม่แล้ว

บริษัทและบริษัทย่อยมีรายได้จากค่าเช่าและค่าบริการในปี 2558 เป็นเงินสิ้น 55.61 ล้านบาท
ลดลง 0.08 ล้านบาท หรือคิดเป็นร้อยละ 0.14 เมื่อเทียบกับปีก่อน
บริษัทและบริษัทย่อยมีลูกค้าเช่าพื้นที่คิดเป็นร้อยละ 100 ของพื้นที่ให้เช่าจำนวนทั้งสิ้น 8,786
ตารางเมตร

2.3 การจัดหาผลิตภัณฑ์

(1) จำนวนโรงงานและกำลังการผลิต

ผลิตภัณฑ์ถังโลหะ

บริษัทและบริษัทย่อยมีโรงงานที่ใช้ในการผลิตถังโลหะขนาด 200 ลิตรจำนวน 2
แห่งที่นิคมอุตสาหกรรมเวลโกรว์ อำเภอบางปะกง จังหวัดฉะเชิงเทรา และที่อำเภอหาดใหญ่
จังหวัดสงขลา มีกำลังการผลิตรวม 3.0 ล้านใบต่อปี
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

ผลิตภัณฑ์พลาสติก

บริษัทย่อยมีโรงงานจำนวน 3 โรง โดยโรงงานแห่งแรกอยู่ที่อำเภอลาดหลุมแก้ว จังหวัดปทุมธานี
มีกำลังการผลิตขวดพีอีที, หลอด PREFORM และแผ่นพลาสติกลูกฟูก จำนวน 13,000 ตัน, 10,000
ตัน และ 4,500 ตัน ตามลำดับ โรงงานแห่งที่สอง อยู่ที่อำเภอนิคมพัฒนา จังหวัดระยอง
มีกำลังการผลิตขวดพีอีที จำนวน 1,500 ตันต่อปี โรงงานแห่งที่สาม อยู่ที่อำเภอเมือง
จังหวัดสุราษฎร์ธานี มีกำลังการผลิตขวดพีอีที จำนวน 1,200 ตันต่อปี
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

(2) วัตถุดิบและผู้จัดจำหน่าย

บริษัทและบริษัทย่อยมีนโยบายที่จะกระจายการจัดซื้อวัตถุดิบต่างๆไปยังผู้จัดจำหน่ายหลากหลายราย
ทั้งนี้เพื่อป้องกันความเสี่ยงที่อาจเกิดจากการจัดหาวัตถุดิบ

ผลิตภัณฑ์ถังโลหะ

วัตถุดิบที่สำคัญได้แก่ เหล็กม้วนรีดเย็น ฝาจุก และฝาเกลียว ซึ่งบริษัทสั่งซื้อมาจากทั้งในประเทศ
และนอกประเทศ ได้แก่ เกาหลี อินเดีย สิงคโปร์ ในปี 2558
บริษัทมีสัดส่วนการสั่งซื้อจากในประเทศและต่างประเทศ เท่ากับ 82 : 18

ต้นทุนวัตถุดิบที่มีมูลค่าสูงกว่าร้อยละ 50 ของต้นทุนการผลิตรวมของบริษัทได้แก่ เหล็กม้วนรีดเย็น
ซึ่งมีการเปลี่ยนแปลงราคาในระยะ 5 ปีที่ผ่านมา ดังนี้

  ---------------------- --------- --------- --------- --------- ---------
                         ปี 2558    ปี 2557    ปี 2556    ปี 2555    ปี 2554

  ราคา (บาท/กิโลกรัม)      18.5      24.0      23.5      25.0      27.0
  ---------------------- --------- --------- --------- --------- ---------

ผลิตภัณฑ์พลาสติก

วัตถุดิบที่สำคัญได้แก่ เม็ดพลาสติกพีอีที และเม็ดพลาสติกพีพี, พีอี ซึ่งสามารถจัดหาได้ภายในประเทศ
และเม็ดพลาสติก HMWHDPE ซึ่งต้องนำเข้าจากต่างประเทศ
และมีบริษัทผู้จัดจำหน่ายวัตถุดิบประเภทนี้หลายราย
ทำให้ราคาวัตถุดิบภายในประเทศถูกกว่าราคาในตลาดโลก (เมื่อรวมภาษีนำเข้าแล้ว)

(3) การใช้วัสดุทดแทน

การใช้วัสดุทดแทนในการผลิตสินค้าของบริษัทและบริษัทย่อย ไม่สามารถกระทำได้
เนื่องจากเครื่องจักรที่ใช้ในการผลิตนั้นถูกออกแบบขึ้นสำหรับวัตถุดิบเฉพาะประเภทเท่านั้น ที่สำคัญ
ในปัจจุบันยังไม่มีเทคโนโลยีใหม่ใดๆที่จะอำนวยให้บริษัทใช้วัสดุทดแทนในการผลิตได้

(4) ผลกระทบต่อสิ่งแวดล้อม

ในกระบวนการผลิตถังโลหะและผลิตภัณฑ์พลาสติกของบริษัทไม่มีขั้นตอนใดที่ส่งผลกระทบต่อสิ่งแวดล้อม
ส่วนวัตถุดิบเหลือใช้ ได้แก่ เศษเหล็กและเศษพลาสติกที่เหลือจากกระบวนการผลิต
บริษัทสามารถจำหน่ายวัสดุเหลือใช้เหล่านี้ไปแปรรูปเป็นผลิตภัณฑ์อื่นได้ทั้งหมด
จึงไม่ส่งผลกระทบต่อสิ่งแวดล้อมแต่อย่างใด

3. ปัจจัยความเสี่ยง

3.1 ความเสี่ยงจากการถูกควบคุมเสียงของที่ประชุมผู้ถือหุ้นจากกลุ่มผู้ถือหุ้นใหญ่

กลุ่มผู้ถือหุ้นรายใหญ่ของบริษัท ได้แก่ ครอบครัวจรัญวาศน์ ประกอบด้วย นายนิพนธ์ จรัญวาศน์,
นายเนตร จรัญวาศน์, นายยงยุทธ จรัญวาศน์, นางสาวสาวิตรี จรัญวาศน์, นายนพ จรัญวาศน์
เป็นผู้ถือหุ้นกลุ่มเดียวกัน ถือหุ้นรวมกันคิดเป็นสัดส่วนร้อยละ 56.67
ของจำนวนหุ้นที่ออกจำหน่ายได้แล้วทั้งหมดของบริษัท
และบางท่านยังเป็นกรรมการผู้มีอำนาจลงนามและเป็นผู้บริหารของบริษัทด้วย
จึงทำให้เป็นผู้มีอำนาจในการบริหารจัดการและควบคุมคะแนนเสียงในการลงมติที่สำคัญได้เกือบทั้งหมด
ยกเว้นในเรื่องกฎหมายหรือข้อบังคับบริษัท
กำหนดให้ต้องได้รับเสียงในการประชุมผู้ถือหุ้นด้วยคะแนนเสียงไม่น้อยกว่า 3 ใน 4
ของจำนวนหุ้นที่เข้าประชุมและมีสิทธิออกเสียง
ดังนั้นผู้ถือหุ้นรายอื่นที่เข้าร่วมประชุมและมีสิทธิออกเสียง
อาจจะไม่สามารถรวบรวมคะแนนเสียงเพื่อคัดค้านหรือถ่วงดุลการบริหารของกลุ่มผู้ถือหุ้นได้

อย่างไรก็ตาม โครงสร้างการจัดการของบริษัท ประกอบด้วย คณะกรรมการบริษัท
คณะกรรมการตรวจสอบ และคณะกรรมการกำหนดค่าตอบแทนและสรรหา
โดยมีการกำหนดขอบเขตอำนาจหน้าที่ของคณะกรรมการต่าง ๆ อย่างชัดเจน
อีกทั้งประธานกรรมการบริษัท และคณะกรรมการตรวจสอบทุกท่านเป็นกรรมการอิสระ
และเป็นผู้ที่มีความรู้ความสามารถในการบริหารจัดการธุรกิจและความรู้ความเข้าใจเกี่ยวกับงบการเงินและรายงานทางการเงินต่าง
ๆ จึงมีส่วนช่วยให้การดำเนินงานของคณะกรรมการต่าง ๆ เป็นไปอย่างมีระบบ โปร่งใส
และสามารถตรวจสอบได้

3.2 ความเสี่ยงจากการผันผวนของราคาวัตถุดิบ

ความผันผวนของราคาเหล็กรีดเย็นยังคงเป็นปัจจัยเสี่ยงอันดับต้นต่อธุรกิจบรรจุภัณฑ์ถังโลหะ
เนื่องจากเหล็กรีดเย็นเป็นวัตถุดิบหลักในการผลิตถังโลหะที่คิดเป็นต้นทุนการผลิตถึงร้อยละ 75
ของต้นทุนรวม ทางบริษัทฯ
มีแนวทางรองรับความเสี่ยงดังกล่าวโดยเปรียบเทียบราคาจากผู้จำหน่ายเหล็กรีดเย็นหลายรายก่อนสั่งซื้อเหล็กทุกครั้งเพื่อให้ได้วัตถุดิบที่มีคุณภาพในราคาและเงื่อนไขที่ดีที่สุด
รวมทั้งให้ความสำคัญในการติดตามแนวโน้มราคาเหล็กอย่างสม่ำเสมอซึ่งเป็นข้อมูลสำคัญในการบริหารจัดการวัตถุดิบคงคลังให้มีเพียงพอต่อความต้องการของลูกค้าในปริมาณและเวลาที่เหมาะสม

3.3 ความเสี่ยงเกี่ยวกับนโยบายการจัดซื้อของลูกค้า

เนื่องจากในปัจจุบันลูกค้ารายใหญ่ของบริษัทฯ
มีแนวโน้มเปลี่ยนนโยบายในการจัดซื้อบรรจุภัณฑ์หรือสินค้าจากเดิมที่เสนอราคาโดยตรงต่อลูกค้าภายในประเทศ
เป็นการยื่นประมูลด้วยราคา ต่อบริษัทแม่ในต่างประเทศ
เพื่อให้ได้ผู้เสนอราคาที่ต่ำสุดในช่วงเวลาการประมูลที่กำหนด
ทำให้ผู้ผลิตบางรายใช้นโยบายการตัดราคา จึงมีโอกาสที่ลูกค้าจะซื้อสินค้าจากคู่แข่ง
ส่งผลกระทบต่อยอดขายและกำไรของบริษัทฯ ในอนาคต

4. ทรัพย์สินที่ใช้ในการประกอบธุรกิจ

4.1 สินทรัพย์มีตัวตน

+-------------------------------------------+-------------+------------+
| ประเภท/ลักษณะทรัพย์สิน                        | ล           | มูลค่าตามบัญชี |
|                                           | ักษณะกรรมสิทธิ์ |            |
|                                           |             | (ล้านบาท)   |
+-------------------------------------------+-------------+------------+
| 1. ที่ดิน 22 แปลง รวมเนื้อที่ 126 ไร่ 2 งาน 11.60 | เป็นเจ้าของ   | 288.85     |
| ตารางวา                                   |             |            |
+-------------------------------------------+-------------+------------+
| 2. อสังหาริมทรัพย์เพื่อการลงทุน                  | เป็นเจ้าของ   | 121.75     |
+-------------------------------------------+-------------+------------+
| 3. โรงงาน 5 แห่ง                           | เป็นเจ้าของ   | 148.13     |
+-------------------------------------------+-------------+------------+
| 4. เครื่องจักรและอุปกรณ์                       | เป็นเจ้าของ   | 449.61     |
+-------------------------------------------+-------------+------------+

ที่ดินพร้อมสิ่งปลูกสร้างและเครื่องจักรบางส่วน
ได้นำไปใช้เป็นหลักประกันสินเชื่อต่างๆกับสถาบันการเงิน

4.2 การลงทุนในบริษัทย่อย

บริษัทมีนโยบายการลงทุนในธุรกิจที่ต่อเนื่องกับบริษัท คือธุรกิจบรรจุภัณฑ์ เป็นหลัก
ปัจจุบันบริษัทมีบริษัทย่อยรวม 5 บริษัท โดยบริษัทถือหุ้นในบริษัทย่อยนั้นตั้งแต่ร้อยละ 79.999
ถึงร้อยละ 99.997 โดยมีสัดส่วนเงินลงทุนในบริษัทย่อยทั้งหมด คิดเป็นร้อยละ 6.98
ของสินทรัพย์รวมของบริษัท และยังไม่มีโครงการที่จะลงทุนเพิ่ม

นิติบุคคลที่บริษัทถือหุ้นตั้งแต่ร้อยละ 10 ขึ้นไป

ข้อมูลบริษัทย่อย

1. ชื่อบริษัท : บริษัท ถังโลหะสงขลา จำกัด

สถานที่ตั้ง : ชั้น 35 อาคารเลครัชดา 193/142 ถนนรัชดาภิเษก คลองเตย กรุงเทพฯ 10110

ประเภทกิจการ : ผลิตและจำหน่ายถังโลหะ

จำนวนและประเภทของหุ้นที่ออก : หุ้นสามัญ 200,000 หุ้น มูลค่าหุ้นละ 100 บาท

จำนวนและประเภทของหุ้นที่บริษัทถือ : หุ้นสามัญ 160,000 หุ้น ซึ่งชำระเต็มมูลค่าแล้ว

ร้อยละการถือหุ้น : 80%

2. ชื่อบริษัท : บริษัท เดอะเพ็ท จำกัด

สถานที่ตั้ง : เลขที่ 23/4 หมู่ที่ 2 ถนนปทุมธานี-ลาดหลุมแก้ว ตำบลบ้านฉาง

  อำเภอเมืองปทุมธานี จังหวัดปทุมธานี 12000

ประเภทกิจการ : ผลิตและจำหน่ายผลิตภัณฑ์พลาสติก

จำนวนและประเภทของหุ้นที่ออก : หุ้นสามัญ 700,000 หุ้น มูลค่าหุ้นละ 100 บาท

จำนวนและประเภทของหุ้นที่บริษัทถือ : หุ้นสามัญ 559,993 หุ้น ซึ่งชำระเต็มมูลค่าแล้ว

ร้อยละการถือหุ้น : 79.999%

2.1 ชื่อบริษัท : บริษัท อีสท์พลาส จำกัด

สถานที่ตั้ง : เลขที่ 23/4 หมู่ที่ 2 ถนนปทุมธานี-ลาดหลุมแก้ว ตำบลบ้านฉาง

  อำเภอเมืองปทุมธานี จังหวัดปทุมธานี 12000

ประเภทกิจการ : ผลิตและจำหน่ายผลิตภัณฑ์พลาสติก

จำนวนและประเภทของหุ้นที่ออก : หุ้นสามัญ 200,000 หุ้น มูลค่าหุ้นละ 100 บาท

จำนวนและประเภทของหุ้นที่บริษัท เดอะเพ็ท จำกัด ถือ : หุ้นสามัญ 199,993 หุ้น
ซึ่งชำระเต็มมูลค่าแล้ว

ร้อยละการถือหุ้นของบริษัท เดอะเพ็ท จำกัด : 99.99%

3. ชื่อบริษัท : บริษัท ถังโลหะสุราษฎร์ จำกัด

สถานที่ตั้ง : ชั้น 35 อาคารเลครัชดา 193/142 ถนนรัชดาภิเษก คลองเตย กรุงเทพฯ 10110

ประเภทกิจการ : ซื้อและจำหน่ายวัตถุดิบที่ใช้ในการผลิตบรรจุภัณฑ์

จำนวนและประเภทของหุ้นที่ออก : หุ้นสามัญ 200,000 หุ้น มูลค่าหุ้นละ 100 บาท

จำนวนและประเภทของหุ้นที่บริษัทถือ : หุ้นสามัญ 199,994 หุ้น ซึ่งชำระเต็มมูลค่าแล้ว

ร้อยละการถือหุ้น : 99.997%

3.1 ชื่อบริษัท : บริษัท เลครัชดา จำกัด

สถานที่ตั้ง : ชั้น 35 อาคารเลครัชดา 193/142 ถนนรัชดาภิเษก คลองเตย กรุงเทพฯ 10110

ประเภทกิจการ : จำหน่ายเครื่องจักรและวัตถุดิบในการผลิตบรรจุภัณฑ์ และให้บริการที่ปรึกษา

จำนวนและประเภทของหุ้นที่ออก : หุ้นสามัญ 400,000 หุ้น มูลค่าหุ้นละ 100 บาท

จำนวนและประเภทของหุ้นที่บริษัท ถังโลหะสุราษฎร์ จำกัด ถือ : หุ้นสามัญ 399,994 หุ้น
ซึ่งชำระเต็มมูลค่าแล้ว

ร้อยละการถือหุ้นของบริษัท ถังโลหะสุราษฎร์ จำกัด : 99.9985%

4.3 การประเมินราคาทรัพย์สิน

บริษัทและบริษัทย่อยมีการประเมินราคาที่ดินและอาคารชุดของบริษัทและบริษัทย่อยใหม่
ตามมาตรฐานการบัญชีที่กำหนด มีวัตถุประสงค์เพื่อทราบมูลค่าตลาดปัจจุบัน ประกอบการบันทึกบัญชี
โดยบริษัท กรุงเทพประเมินราคา จำกัด ซึ่งเป็นบริษัทที่อยู่ในบัญชีรายชื่อที่สำนักงานกลต.
ให้ความเห็นชอบ และมีนายดำรัส เชาว์เลิศ เลขที่ วฒ. 297 เป็นผู้ประเมินหลัก และนายมานพ
มงคลสังข์ เลขที่ วส. 705 เป็นผู้สำรวจและประเมินมูลค่า เมื่อวันที่ 14 พฤศจิกายน 2557
ซึ่งมีรายละเอียด ดังนี้

(ล้านบาท)

+----------------------------+--------------------+--------------------+
|                            | ราคาประเมินใหม่      | ราคาประเมินเดิม      |
+----------------------------+--------------------+--------------------+
| 1. อสังหาริมทรัพย์เพื่อการลงทุน   |                    |                    |
+----------------------------+--------------------+--------------------+
|   บริษัทใหญ่                  |                    |                    |
+----------------------------+--------------------+--------------------+
|   ที่ดิน                      | 529.81             | 384.81             |
+----------------------------+--------------------+--------------------+
|   ห้องชุด                    | 872.72             | 610.91             |
+----------------------------+--------------------+--------------------+
|   รวม                      | 1,402.53           | 995.72             |
+----------------------------+--------------------+--------------------+
|   บริษัทย่อย                  |                    |                    |
+----------------------------+--------------------+--------------------+
|   ที่ดิน                      | 17.00              | -                  |
+----------------------------+--------------------+--------------------+
|   อาคารและห้องชุด            | 43.62              | 26.28              |
+----------------------------+--------------------+--------------------+
|   รวม                      | 60.62              | 26.28              |
+----------------------------+--------------------+--------------------+
| 2. ที่ดินที่ใช้ในการประกอบธุรกิจ   |                    |                    |
+----------------------------+--------------------+--------------------+
|   บริษัทใหญ่                  | 98.40              | 84.00              |
+----------------------------+--------------------+--------------------+
| บริษัทย่อย                    | 186.04             | 135.21             |
+----------------------------+--------------------+--------------------+
| รวม                        | 284.44             | 219.21             |
+----------------------------+--------------------+--------------------+

5. ข้อพิพาททางกฎหมาย

ไม่มี

6. ข้อมูลทั่วไปและข้อมูลสำคัญอื่น

6.1 ข้อมูลบริษัท

ชื่อบริษัท : บริษัท อุตสาหกรรมถังโลหะไทย จำกัด (มหาชน)

ที่ตั้งสำนักงาน : ชั้น 35 อาคารเลครัชดา 193/142 ถนนรัชดาภิเษก คลองเตย กรุงเทพฯ
10110

  โทร. 0-2264-0817-9 โทรสาร 0-2264-0820, www.thaimetaldrum.com

ที่ตั้งโรงงาน : เลขที่ 179 หมู่ 9 ตำบลบางวัว อำเภอบางปะกง จังหวัดฉะเชิงเทรา 24180

โทร. (038) 571-980-2 โทรสาร (038) 571-983

ประเภทธุรกิจ : ผลิตและจำหน่ายถังโลหะขนาด 200 ลิตร, ให้เช่าอาคารสำนักงาน

ทะเบียนบริษัทเลขที่ : 0107537000645

จำนวนและประเภทของหุ้นที่ออก : หุ้นสามัญ 150,000,000 หุ้น มูลค่าหุ้นละ 1 บาท
ซึ่งชำระเต็มมูลค่าแล้ว

บุคคลอ้างอิง

นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

อาคารตลาดหลักทรัพย์แห่งประเทศไทย ชั้น 4, 6-7 ถนนรัชดาภิเษก คลองเตย

เขตคลองเตย กรุงเทพฯ 10110 โทร. 0-2229-2800 โทรสาร 0-2359-1262-3

ผู้สอบบัญชี : นายพรชัย กิตติปัญญางาม ผู้สอบบัญชีรับอนุญาตเลขที่ 2778 หรือ

นางสุวนีย์ กิตติปัญญางาม ผู้สอบบัญชีรับอนุญาตเลขที่ 2899

: บริษัท บัญชีกิจ จำกัด

87 อาคารโมเดอร์นทาวน์ ชั้น 9 ซอยเอกมัย 3 ถนนสุขุมวิท 63

แขวงคลองตันเหนือ เขตวัฒนา กรุงเทพฯ 10110 โทร. 02-382-0414

: รอบระยะบัญชี 1 มกราคม – 31 ธันวาคม

ผู้ตรวจสอบระบบควบคุมภายใน : บริษัท เอเอ็มซี อินเตอร์เนชั่นแนล คอนซัลติ้ง จำกัด

408/162 อาคารพหลโยธินเพลส ชั้น 39 ถนนพหลโยธิน แขวงสามเสนใน

เขตพญาไท กรุงเทพฯ 10400 โทร. 02-619-0221-5

ระยะเวลา 1 มกราคม 2558 – 31 ธันวาคม 2560

ที่ปรึกษาทางกฎหมาย : ไม่มี

ที่ปรึกษาทางการเงิน : ไม่มี

อื่น ๆ : เป็นบริษัทจดทะเบียนโดยได้รับอนุมัติจากตลาดหลักทรัพย์แห่งประเทศไทย

เมื่อวันที่ 4 ตุลาคม 2532

และเป็นบริษัทมหาชน เมื่อวันที่ 22 กุมภาพันธ์ 2537

6.2 ข้อมูลสำคัญอื่น

ไม่มี